NARIADENIE RADY (ES) č. 930/2004
z 1. mája 2004
o dočasných odchylných opatreniach týkajúcich sa vyhotovovania právnych aktov orgánov Európskej únie v maltskom jazyku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 290,
so zreteľom na Zmluvu o založení Európskej únie, najmä na jej články 28 a 41,
so zreteľom na nariadenie Rady č. 1 z 15. apríla 1958 o používaní jazykov v Európskom spoločenstve (1) a na nariadenie Rady č. 1 z 15. apríla 1958, ktorým sa určujú jazyky používané Európskym spoločenstvom pre atómovú energiu (2), obe ďalej len „nariadenie č. 1“,
so zreteľom na rokovací poriadok Rady, najmä na jeho článok 14 ods. 1,
so zreteľom na požiadavku maltskej vlády z 31. marca 2004,
keďže:
(1)
V dôsledku pristúpenia Malty k Európskej únii a v súlade s článkom 1 nariadenia č. 1 je maltský jazyk úradným a pracovným jazykom orgánov únie.
(2)
Z tohto dôvodu majú byť nariadenia a iné všeobecne záväzné dokumenty podľa článku 4 nariadenia Rady č. 1 vyhotovované tiež v maltskom jazyku. Úradný vestník Európskej únie by mal byť podľa článku 5 nariadenia Rady č. 1 uverejňovaný aj v maltskom jazyku.
(3)
Zo stykov medzi maltskými úradmi a orgánmi Európskej únie vyplýva, že vzhľadom na súčasný stav náboru maltských lingvistov a výsledný nedostatok kvalifikovaných prekladateľov nie je možné zabezpečiť vyhotovenie všetkých aktov prijatých orgánmi v maltskom jazyku.
(4)
Tento stav bude pretrvávať určitú dobu až do vykonania prechodných opatrení prijatých v úzkej spolupráci medzi maltskými úradmi a orgánmi Európskej únie s cieľom napraviť nedostatok kvalifikovaných prekladateľov. Medzitým by tento stav nemal mať negatívny vplyv na činnosť únie a spomaľovať prácu jej orgánov.
(5)
Článok 8 nariadenia č. 1 umožňuje Rade na žiadosť dotknutého členského štátu rozhodnúť o používaní jazykov s ohľadom na členské štáty, ktoré majú viac než jeden úradný jazyk. Podľa ústavy Malty sú úradnými jazykmi na Malte maltský a anglický jazyk a každý právny predpis má byť vydaný v obidvoch jazykoch, maltskom a anglickom, pričom v prípade rozporu má prednosť maltské znenie, pokiaľ nie je ustanovené inak.
(6)
So zreteľom na uvedený stav a na žiadosť maltskej vlády je vhodné prijať rozhodnutie, že orgány únie, mimoriadne a dočasne, nemajú byť viazané povinnosťou vyhotoviť alebo preložiť všetky právne akty vrátane rozsudkov Súdneho dvora do maltského jazyka. Je však vhodné, aby táto výnimka bola čiastočná, a aby sa preto z jej pôsobnosti vylúčili nariadenia prijaté spoločne Európskym parlamentom a Radou.
(7)
Postavenie maltského jazyka ako úradného a pracovného jazyka orgánov únie zostáva nedotknuté.
(8)
Po uplynutí prechodného obdobia by mali byť všetky právne akty, ktoré v tom čase ešte neboli uverejnené v maltskom jazyku, uverejnené aj v tomto jazyku,
PRIJALA TOTO NARIADENIE:
Článok 1
Odlišne od nariadenia č. 1 z 15. apríla 1958 a počas troch rokov počínajúc 1. májom 2004 nie sú orgány únie viazané povinnosťou vyhotovovať všetky právne akty v maltskom jazyku a uverejňovať ich v tomto jazyku v Úradnom vestníku Európskej únie.
Tento článok sa nevzťahuje na nariadenia prijaté spoločne Európskym parlamentom a Radou.
Článok 2
Rada prehodnotí uplatňovanie tohto nariadenia najneskôr do 30 mesiacov od jeho prijatia a rozhodne, či ho predĺži o ďalší jeden rok.
Článok 3
Po uplynutí prechodného obdobia všetky akty, ktoré v tom čase ešte neboli uverejnené v maltskom jazyku, budú uverejnené aj v tomto jazyku.
Článok 4
Toto nariadenie nadobúda účinnosť 1. mája 2004.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. mája 2004